RIALACHÁN TARMLIGTHE (AE) 2022/931 ÓN gCOIMISIÚN

an 23 Márta 2022

lena bhforlíontar Rialachán (AE) 2017/625 ó Pharlaimint na hEorpa agus ón gComhairle trí rialacha a leagan síos maidir le rialuithe oifigiúla a dhéanamh a mhéid a bhaineann le héilleáin i mbia

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialachán (CE) Uimh. 1/2005 agus Rialachán (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle agus lena n-aisghairtear Rialachán (CE) Uimh. 854/2004 ó Pharlaimint na hEorpa agus ón gComhairle, agus Rialachán (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE agus Cinneadh 92/438/CEE ón gComhairle (Rialachán maidir le Rialuithe Oifigiúla) (1), agus go háirithe Airteagal 19(2), pointe (a) de,

De bharr an mhéid seo a leanas:

(1) Le Rialachán (AE) 2017/625 leagtar síos rialacha maidir le rialuithe oifigiúla a dhéanamh agus gníomhaíochtaí oifigiúla eile ag údaráis inniúla na mBallstát chun comhlíonadh reachtaíocht an Aontais maidir le bia agus sábháilteacht bia a fhíorú. Le hAirteagal 109 den Rialachán sin déantar foráil maidir le hoibleagáid ar na Ballstáit a áirithiú go ndéanfaidh na húdaráis inniúla rialuithe oifigiúla ar bhonn plean rialaithe ilbhliantúil náisiúnta. Thairis sin, le Rialachán (AE) 2017/625 sonraítear ábhar ginearálta an phlean rialaithe ilbhliantúil náisiúnta, ceanglaítear ar na Ballstáit foráil a dhéanamh maidir le rialuithe oifigiúla ina bplean rialaithe ilbhliantúil náisiúnta maidir le héilleáin i mbia agus, i ndáil leis an méid sin, tugtar de chumhacht don Choimisiún ceanglais shonracha a leagan síos maidir le rialuithe oifigiúla a dhéanamh, lena n-áirítear, i gcás inarb iomchuí, an raon samplaí agus céim an táirgthe, an phróiseála agus an dáilte ina dtógfar na samplaí.

(2) Le Rialachán (AE) 2017/625 aisghairtear Treoir 96/23/CE ón gComhairle (2), treoir ina ndearnadh foráil maidir le faireachán a dhéanamh ar shubstaintí áirithe, lena n-áirítear éilleáin, in ainmhithe beo agus i dtáirgí de bhunadh ainmhíoch agus inar leagadh síos ceanglais shonracha maidir le pleananna faireacháin na mBallstát chun iarmhair nó substaintí a thagann faoina raon feidhme a bhrath. Mar sin féin, ní ionchorpraítear i Rialachán (AE) 2017/625 na bearta uile dá bhforáiltear sa Treoir sin nó sna gníomhartha arna nglacadh ag an gCoimisiún ar bhonn an Rialacháin sin. Dá bhrí sin, tá sé d’aidhm ag an Rialachán seo mar aon le Rialachán Cur Chun Feidhme (AE) 2022/932 ón gCoimisiún (3) leanúnachas a áirithiú maidir le rialacha Threoir 96/23/CE maidir le hábhar an phlean rialaithe ilbhliantúil náisiúnta agus maidir lena ullmhú, chomh maith leis an raon samplaí agus céim an táirgthe, an phróiseála agus an dáilte ina dtógfar na samplaí maidir le héilleáin i mbia, laistigh de chreat Rialachán (AE) 2017/625.

(3) I gcomhréir le hAirteagal 19 de Rialachán (AE) 2017/625, áfach, airteagal ina ndéantar tagairt ar bhealach cuimsitheach d’éilleáin i mbia, is iomchuí go mbeidh feidhm ag an Rialachán sin freisin maidir leis na rialuithe oifigiúla is gá chun a bhrath an ann do na héilleáin uile a thagann faoi raon feidhme Rialachán (CEE) Uimh. 315/93 ón gComhairle (4). Dá bhrí sin, ba cheart feidhm a bheith ag an Rialachán seo maidir leis na rialuithe oifigiúla is gá chun a bhrath an ann d’éilleáin i mbia dá mbunaítear le reachtaíocht an Aontais uasleibhéil nó leibhéil rialála eile a éilíonn nó a spreagann gníomhaíocht ó na húdaráis inniúla.

(4) Má tá mearcair i mbia, is féidir a mheas go dtarlaíonn a leithéid mar gheall ar éilliú comhshaoil toisc go bhfuil cosc anois ar lotnaidicídí a bhfuil mearcair iontu san Aontas le níos mó ná tríocha bliain. Rialuithe oifigiúla a mhéid a bhaineann le huasleibhéil chomhdhúile mearcair mar a leagtar amach i Rialachán (CE) Uimh. 396/2005 ó Pharlaimint na hEorpa agus ón gComhairle (5), dá bhrí sin, ba cheart Treoir 2006/125/CE ón gCoimisiún (6), Rialachán Tarmligthe (AE) 2016/127 ón gCoimisiún (7) agus Rialachán Tarmligthe (AE) 2016/128 ón gCoimisiún (8) a chumhdach leis an Rialachán seo in ionad na rialacha sonracha maidir le rialuithe ar iarmhair lotnaidicídí.

(5) Chun a áirithiú go ndíreofar go héifeachtúil ar rialuithe oifigiúla sna Ballstáit uile, is iomchuí rialacha a leagan amach maidir le teaglaim éilleán nó grúpaí éilleán agus grúpaí tráchtearraí a bheidh le sampláil ag na Ballstáit agus an straitéis samplála, lena n-áirítear critéir a mbainfear úsáid astu chun ábhar a bpleananna agus feidhmiú na rialuithe oifigiúla gaolmhara a shainiú.

(6) Dá bhrí sin, is iomchuí Airteagal 19(1) de Rialachán (AE) 2017/625 a fhorlíonadh trí rialacha a leagan síos maidir le rialuithe oifigiúla a dhéanamh a mhéid a bhaineann le héilleáin i mbia.

(7) Le hAirteagal 150(1) de Rialachán (AE) 2017/625 leagtar síos idirthréimhse lena gcuirtear oibleagáid ar na Ballstáit rialuithe oifigiúla a dhéanamh i gcomhréir le Treoir 96/23/CE go dtí an 14 Nollaig 2022. Le hAirteagal 19(1) de Rialachán (AE) 2017/625 foráiltear go n-áireofar sna rialuithe oifigiúla chun comhlíonadh na rialacha maidir le bia agus sábháilteacht bia a fhíorú, chomh maith le beatha agus sábháilteacht beatha, rialuithe oifigiúla ar shubstaintí ábhartha lena n-áirítear substaintí atá le húsáid in ábhair teagmhála bia, éilleáin, substaintí neamhúdaraithe, substaintí toirmiscthe agus substaintí neamh-inmhianaithe a bhféadfadh iarmhair na substaintí sin i mbia nó i mbeatha a bheith mar thoradh ar a n-úsáid nó ar na substaintí sin a bheith ann ar bharra nó ar ainmhithe nó chun bia nó beatha a tháirgeadh nó a phróiseáil. Ós rud é, áfach, go mbeidh feidhm ag na pleananna faireacháin deireanacha a ghlacann na Ballstáit faoi Threoir 96/23/CE maidir leis an mbliain 2022, agus dá bhrí sin tar éis an 14 Nollaig 2022, is iomchuí feidhm a bheith ag an Rialachán sin ón 1 Eanáir 2023.

TAR ÉIS AN RIALACHÁN SEO A GHLACADH:

Airteagal 1 Chun críocha an Rialacháin seo, tá feidhm ag an sainmhíniú ar ‘éilleán’ sa dara fomhír d’Airteagal 1(1) de Rialachán (CEE) Uimh. 315/93 ón gComhairle.

Airteagal 2 Rialóidh na Ballstáit má tá éilleáin i mbia i gcomhréir le hIarscríbhinn I. Glacfaidh na Ballstáit straitéis samplála i gcomhréir leis na critéir a leagtar amach in Iarscríbhinn II.

Airteagal 3 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón Dé Domhnaigh 1 Eanáir 2023.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 23 Márta 2022. Thar ceann an Choimisiúin An tUachtarán Ursula VON DER LEYEN

(1) IO L 95, 7.4.2017, lch. 1.

(2) Treoir 96/23/CE ón gComhairle an 29 Aibreán 1996 maidir le bearta chun faireachán a dhéanamh ar shubstaintí áirithe agus ar iarmhair na substaintí sin in ainmhithe beo agus i dtáirgí ainmhithe agus lena n-aisghairtear Treoracha 85/358/CEE agus 86/469/CEE agus Cinntí 89/187/CEE agus 91/664/CEE (IO L 125, 23.5.1996, lch. 10).

(3) Rialachán Cur Chun Feidhme (AE) 2022/932 ón gCoimisiún an 9 Meitheamh 2022 maidir le socruithe praiticiúla aonfhoirmeacha chun rialuithe oifigiúla a dhéanamh a mhéid a bhaineann le héilleáin i mbia, maidir le hábhar sonrach breise i bpleananna rialaithe ilbhliantúla náisiúnta agus maidir le socruithe sonracha breise chun iad a ullmhú (féach leathanach 13 den Iris Oifigiúil seo).

(4) Rialachán (CEE) Uimh. 315/93 ón gComhairle an 8 Feabhra 1993 lena leagtar síos nósanna imeachta Comhphobail maidir le héilleáin i mbia (IO L 37, 13.2.1993, lch. 1).

(5) Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil iarmhair lotnaidicídí i mbia agus i mbeatha de thionscnamh plandaí nó de thionscnamh ainmhíoch nó ar bhia agus ar bheatha den sórt sin, agus lena leasaítear Treoir 91/414/CEE ón gComhairle (IO L 70, 16.3.2005, lch. 1).

(6) Treoir 2006/125/CE ón gCoimisiún an 5 Nollaig 2006 maidir le bianna gránachbhunaithe próiseáilte agus bia do naíonáin agus do leanaí óga (IO L 339, 6.12.2006, lch. 16).

(7) Rialachán Tarmligthe (AE) 2016/127 ón gCoimisiún an 25 Meán Fómhair 2015 lena bhforlíontar Rialachán (AE) Uimh. 609/2013 ó Pharlaimint na hEorpa agus ón gComhairle a mhéid a bhaineann leis na ceanglais shonracha i ndáil le comhdhéanamh agus faisnéis le haghaidh bainne foirmle do naíonáin agus bainne foirmle leantach do naíonáin agus a mhéid a bhaineann leis na ceanglais i ndáil le faisnéis a bhaineann le beathú naíonán agus leanaí óga (IO L 25, 2.2.2016, lch. 1).

(8) Rialachán Tarmligthe (AE) 2016/128 ón gCoimisiún an 25 Meán Fómhair 2015 lena bhforlíontar Rialachán (AE) Uimh. 609/2013 ó Pharlaimint na hEorpa agus ón gComhairle a mhéid a bhaineann le ceanglais shonracha i ndáil le comhdhéanamh agus faisnéis le haghaidh bia chun críocha speisialta míochaine (IO L 25, 2.2.2016, lch. 30).